Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2287/2003 όσον αφορά τις αλιευτικές δυνατότητες στα ύδατα της Γροιλανδίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός του Συμβουλίου (ΕΚ) αριθ. 2287/2003 καθορίζει τις αλιευτικές δυνατότητες και τους συναφείς όρους για ορισμένα ιχθυαποθέματα και ομάδες ιχθυαποθεμάτων που εφαρμόζονται στα κοινοτικά ύδατα και, για τα κοινοτικά σκάφη, σε ύδατα στα οποία απαιτούνται περιορισμοί αλιευμάτων για το 2004. Απαιτείται η τροποποίηση του κανονισμού λόγω της υπογραφής διεθνών συμφωνιών.

Το Τέταρτο Πρωτόκολλο της αλιευτικής συμφωνίας μεταξύ της Ευρωπαϊκής Κοινότητας και της Kυβέρνησης της Δανίας και της Τοπικής Kυβέρνησης της Γροιλανδίας λήγει στις 31 Δεκεμβρίου 2006. Ωστόσο, σύμφωνα με το άρθρο 14 του Πρωτοκόλλου, η περάτωση μιας ενδιάμεσης επανεξέτασης προβλεπόταν μέχρι τις 30 Ιουνίου 2003.

Το τροποποιημένο πρωτόκολλο καλύπτει την περίοδο από 1ης Ιανουαρίου 2004 έως 31 Δεκεμβρίου 2006. Παρά το γεγονός ότι η χρηματοδοτική συνδρομή παραμένει στο ποσό των 42 820 000 ευρώ ετησίως, υπάρχει τώρα μία σαφής διάκριση μεταξύ της στήριξης για την αποζημίωση αλιευτικών δυνατοτήτων, η oποία ανέρχεται σε 31 760 679 ευρώ και της στήριξης για τη διαρθρωτική μεταρρύθμιση της αλιευτικής πολιτικής, η οποία ανέρχεται σε 11 059 321 ευρώ.

Η αποζημίωση για τις αλιευτικές δυνατότητες στηρίζεται μεταξύ άλλων στις εξής αλλαγές:

- αύξηση των ποσοστώσεων σε 800 τόνους του χάλιμπατ του Ατλαντικού, σε 4 200 τόνους του χάλιμπατ της Γροιλανδίας στα ανατολικά ύδατα, και σε 4 000 τόνους της γαρίδας στα δυτικά ύδατα σύμφωνα με τις επιστημονικές συμβουλές.

- την εισαγωγή ποσόστωσης 1 000 τόνων κάβουρα της Αρκτικής σύμφωνα με τις επιστημονικές συμβουλές.

- την εισαγωγή ποσόστωσης 2 000 τόνων για όλα τα παρεμπίπτοντα αλιεύματα.

Θα πρέπει να ληφθούν τα αναγκαία μέτρα για τη θέση σε εφαρμογή της συμφωνίας στην κοινοτική νομοθεσία.

Το Συμβούλιο καλείται να εγκρίνει την παρούσα πρόταση το συντομότερο δυνατό προκειμένου να επιτρέψει στους αλιείς να προγραμματίσουν τις δραστηριότητές τους για την παρούσα αλιευτική περίοδο.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2287/2003 όσον αφορά τις αλιευτικές δυνατότητες στα ύδατα της Γροιλανδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής [1], και ιδίως το άρθρο 20,

[1] ΕΕ L 358 της 31.12.2002, σ. 59.

Εκτιμώντας τα εξής::

(1) Ο κανονισμός του Συμβουλίου (ΕΚ) αριθ. 1245/2004 της 28ης Ιουνίου 2004 για τη σύναψη του πρωτοκόλλου σχετικά με την τροποποίηση του τέταρτου πρωτοκόλλου για τον καθορισμό των όρων άσκησης των αλιευτικών δραστηριοτήτων που προβλέπονται στην αλιευτική συμφωνία μεταξύ της Ευρωπαϊκής Οικονομικής Κοινότητας, αφενός, και της Κυβέρνησης της Δανίας και της Τοπικής Κυβέρνησης της Γροιλανδίας, αφετέρου [2], καθορίζει αλιευτικές δυνατότητες για την Κοινότητα στα ύδατα της Γροιλανδίας. Θα πρέπει να ληφθούν τα αναγκαία μέτρα για την εφαρμογή των αποτελεσμάτων της συμφωνίας.

[2] ΕΕ L 237 της 8.7.2004, σ. 1.

(2) Ο κανονισμός του Συμβουλίου (ΕΚ) αριθ. 2287/2003 της 19ης Δεκεμβρίου 2003, περί καθορισμού, για το 2004, για ορισμένα αποθέματα ιχθύων και ομάδες αποθεμάτων ιχθύων των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων [3] θα πρέπει να υποστεί ανάλογη τροποποίηση

[3] ΕΕ L 344 της, 31.12.3003, σ. 1

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τo παράρτημα ΙΓ του κανονισμού (ΕΚ) αριθ. 2287/2003 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΑΤΗΜΑ

Το παράρτημα ΙΓ του κανονισμού (ΕΚ) αριθ. 2287/2003 τροποποιείται ως εξής:

α) Η ακόλουθη καταχώρηση προστίθεται πριν από την καταχώρηση που αφορά τον γρεναδιέρο των βράχων στις ζώνες V, XIV (ύδατα Γροιλανδίας):

>ΑΝΑΦΟΡΑ ΣΕ ΓΡΑΦΗΚΟ>

β) Η καταχώρηση σχετικά με τον γάδο στην ζώνη των υδάτων της Γροιλανδίας τίθεται μετά την καταχώρηση του γάδου στη ζώνη I, II b:

>ΑΝΑΦΟΡΑ ΣΕ ΓΡΑΦΗΚΟ>

γ) Η καταχώρηση σχετικά με το είδος χάλιμπατ του Ατλαντικου στη ζώνη V, XIV (ύδατα Γροιλανδίας) αντικαθίσταται από την εξής καταχώρηση:

>ΑΝΑΦΟΡΑ ΣΕ ΓΡΑΦΗΚΟ>

δ) Η ακόλουθη καταχώρηση προστίθεται μετά από την καταχώρηση που αφορά τη γαρίδα της Αρκτικής στη ζώνη V, XIV (ύδατα Γροιλανδίας):

>ΑΝΑΦΟΡΑ ΣΕ ΓΡΑΦΗΚΟ>

ε) Η καταχώρηση όσον αφορά το είδος χάλιμπατ της Γροιλανδίας στη ζώνη V, XIV (ύδατα Γροιλανδίας) αντικαθίσταται από τα εξής:

>ΑΝΑΦΟΡΑ ΣΕ ΓΡΑΦΗΚΟ>

στ) Η ακόλουθη καταχώρηση προστίθεται μετά την καταχώρηση που αφορά τα πλατύψαρα στη ζώνη Vb (ύδατα Νήσων Φερόε):

>ΑΝΑΦΟΡΑ ΣΕ ΓΡΑΦΗΚΟ>